סנדרה או

ביוגרפיה

או נולדה באוטווה שבאונטריו, קנדה. הוריה הם מהגרים קוריאנים, אביה הוא איש עסקים ואמה היא ביוכימאית. יש לה אח בשם ריי ואחות בשם גרייס. היא החלה ללמוד בלט ומשחק בגיל צעיר. בעת לימודיה בבית הספר התיכון למדה לנגן בחליל צד והמשיכה ללמוד בלט ומשחק. היא טענה כי ידעה שאינה "מספיק טובה כדי להיות רקדנית מקצועית" ולכן התמקדה בלימודי המשחק. עניינה במשחק הוביל אותה ללימודי דרמה, השתתפות בהצגות בית ספריות והצטרפות ל"מועדון הדרמה" - קבוצת שחקנים שפעלה בקנדה. למורת רוחם של הוריה, היא דחתה הצעה לקבל מלגה של ארבע שנים בלימודי עיתונאות ב"אוניברסיטת קרלטון" כדי ללמוד דרמה במונטריאול, כשהיא משלמת מכספה שלה על לימודיה. בעת לימודי הדרמה שלה היא שיחקה מלצרית בסרט הטלוויזיה "School's Out". 
זמן קצר לאחר שסיימה את לימודי הדרמה שלה ב-1993, היא כיכבה בהצגה "Oleanna" מאת דייוויד מאמט שהציגה ב לונדון, אונטריו. באותה תקופה היא זכתה בתפקידים בשני סרטי טלוויזיה.

קריירה

או התפרסמה בקנדה לאחר שכיכבה לצידו של קאלום קית' רני בסרט הקנדי "Double Happiness" משנת 1994 שבגינו זכתה בפרס ג'ני בקטגוריית "השחקנית הטובה ביותר". ב-1997 היא כיכבה בסרט "בין" בו שיחקה את ברניס. לאחר תפקידה ב"בין" שיחקה בסרטים הקנדים "חיים ארוכים, אושר ושגשוג" ו"Last Night", עליו זכתה ב"פרס ג'ני" נוסף.
או פרצה לתודעה הציבורית של הקהל האמריקאי לאחר ששיחקה בסרטים "תחת שמש טוסקנה" ו"דרכים צדדיות". היא מחשיבה את "דרכים צדדיות" ו"Evelyn Lau" לשני הסרטים הטובים ביותר שעשתה. בסרט "סטריפטיז באיגואנה הכחולה" היא שיחקה חשפנית כותבת שירה, כשהיא מופיעה בכמה סצנות ריקוד בעירום. או ידועה בקהל האמריקאי בשל התפקיד שלה בדרמת בית החולים של ABC "האנטומיה של גריי", אשר זיכה אותה ב-2005 בפרס גלובוס הזהב ל"שחקנית המשנה הטובה ביותר בדרמה" וב-2006 בפרס גילדת שחקני המסך לשחקנית המשנה הטובה ביותר בסדרה דרמה. ביולי 2009 קיבלה מועמדות חמישית לפרס אמי על עבודתה בסדרה.
או זכתה לשבחים מהמבקרים על תפקידה בסדרה "ארליס" של רשת HBO. בתיאטרון, או כיכבה בבכורות העולמיות של ההצגות "Dogeaters" מאת ג'סיקה הגדורן ו"Stop Kiss" מאת דיאנה סון. היא ביצעה הופעת אורח בסדרה "Popular"‏ (1999) בתור מורה למדעי הרוח. סדרות טלוויזיה נוספות בהן ביצעה הופעות אורח כוללות את "Kung Fu: The Legend Continues"‏, "המשפט של איימי", "עמוק באדמה" ו"Odd Job Jack". 
ב-2006 היא כיכבה בסרט "המאזין הלילי" לצד רובין ויליאמס וטוני קולט. 
או עשתה בין היתר גם עבודות דיבוב, שכוללות הופעות אורח ב"אמריקן דרגון: ג'ייק לונג", "מולאן 2" בתפקיד הנסיכה טינג-טינג וב"המסע לעמק החלומות 13" בתפקיד דופה. 
היא הנחתה את "טקס פרסי הג'יני ב-2008. ב-2009 או הופיעה בסרט הדוקומנטרי "דבר העם" שמבוסס על ספרו של הווארד זין, "היסטוריה עממית של ארצות הברית". 
במהלך חופשה מצילומי "האנטומיה של גריי", או לקחה חלק בצילומים של סדרת דרמת המלחמה הבריטית "Thorne", בה ביצעה תפקיד שדרש ממנה לעשות אימוני דיבור ומבטא כדי לדבר במבטא בריטי. 
בשנת 2016 שיחקה בסרט הקומדיה "קרב בנות" לצידה של אן הייש.   
בשנת 2018 החלה לשחק בסדרת הדרמה הבריטית "להרוג את איב". על תפקידה זה הייתה מועמדת לפרס אמי לשחקנית ראשית בסדרת דרמה ולפרס סטלייט וזכתה בפרס גילדת שחקני המסך לשנת 2018. על עונתה השנייה של הסדרה שעלתה ב-7 באפריל 2019 הייתה מועמדות שוב לפרס אמי וזכתה בפרס גלובוס הזהב לשחקנית ראשית בסדרת טלוויזיה. בטקס פרסי הפרס אמי ה-71 ב-2019 קיבלה מועמדות נוספת לשחקנית אורחת בסדרה קומית על תפקידה בסדרת המערכונים "סאטרדיי נייט לייב", אך הפסידה לג'יין לינץ'.

חיים אישיים

או הייתה במערכת יחסים עם הקולנוען אלכסנדר פיין במשך 5 שנים. הם נישאו ב-1 בינואר 2003, נפרדו בתחילת שנת 2005 ולבסוף התגרשו לקראת סוף 2006. 
ב-28 ביוני 2011 יצאה הודעה רשמית שאו תקבל כוכב בשדרת הכוכבים של קנדה (Canada's Walk of Fame).
ב-8 ביולי 2013 קיבלה מפתח לעיר אוטווה, אונטריו מראש העיר ג'ים ווטסון. 
ב-2007, היא החלה לנהל מערכת יחסים עם המוזיקאי אנדרו פית'רסון. או ידועה בשל העובדה שהיא טבעונית.
או קיבלה אזרחות אמריקאית בשנת 2018. ביום השנה הראשון לאזרחותה, היא דיברה על כך בעת הנחיית התכנית "סאטרדיי נייט לייב" והגדירה את עצמה כ"אסייתית-קנדית-אמריקאית ".